Þingræður haldnar á Alþingi Íslendinga



Herra forseti. Till. og hugmyndir um virkjun Lagarfoss hefur nokkrum sinnum áður borið á góma bæði hér í þinginu og annars staðar. En þegar þar við bætist nú, að ástandið í virkjunarmálum Austurlands var orðið mjög alvarlegt, þá var það ekki nema að vonum, að rn. legði áherzlu á það við Rafmagnsveitur ríkisins að endurskoða fyrri áætlanir um virkjun Lagarfoss með það fyrir augum, að ef það sýndist hagkvæmt, þá yrði reynt að freista þess að fá samþykki til virkjunar á þessu þingi. Stjórn rafmagnsveitnanna ritaði svo, eins og fram kemur í aths. við frv., iðnrn. í sumar og taldi niðurstöður vera þær, að það gæti verið um hagkvæma virkjun að ræða, og lagði til: 1) Að aflað yrði lagaheimildar fyrir fullri stærð Lagarfossvirkjunar, eins og þar stendur. 2) Að undirbúningi 1. stigs virkjunarinnar yrði haldið áfram af fullum krafti. 3) Að stefnt verði að útboðum framkvæmda í tæka tíð fyrir hagkvæman innsetningartíma. Þegar þetta lá fyrir auk fleiri atriða, sem mæltu með málinu, eins og t. d. þær ráðagerðir rafmagnsveitnanna að vinna að því að byggja upp meiri markað fyrir rafmagn á Austurlandi, sérstaklega í sambandi við húsahitun, á meðan á virkjunarframkvæmdum stæði, þá var þetta frv. undirbúið, sem hér liggur fyrir. Frv. hefur farið í gegnum Nd., og það má segja, að enginn ágreiningur hafi verið um frv. í sjálfu sér. Það komu fram hugmyndir um, að eðlilegt væri að hafa í því heimild fyrir sveitarstjórnir á Austurlandi til að gerast eignaraðilar að virkjun við Lagarfoss. Um það varð samkomulag í deildinni, að ég flytti brtt. þar að lútandi, en hins vegar var lögð áherzla á það af þm. Austf., sem ég átti viðræður við um málið, að það tefði ekki framgang málsins og virkjunarinnar og það kæmi ekki til fyrr en á síðara stigi málsins að hagnýta þá heimild. Ég held, að það sé alveg óhætt að fullyrða, að þessi breyting, sem gerð var á frv., eigi ekki að leiða til neinna tafa að þessu leyti. Hins vegar þætti mér vænt um, ef þessi hv. d. gæti lokið málinu og þar með afgreiðslu þess í þinginu fyrir jólaleyfið. Það er að vísu óeðlilega langur tími, sem frv. er búið að vera til meðferðar í Nd., en það stafar, eins og ég sagði áðan, ekki af ágreiningi, heldur af öðrum ástæðum. Ég hygg, að það megi vænta þess einnig, að hér í þessari hv. d. þurfi ekki að verða ágreiningur um þessi heimildarlög, sem eru að öðru leyti svipuð öðrum heimildarlögum um virkjunarframkvæmdir, sem liggja fyrir þessu þingi og hafa áður legið fyrir þessu þingi, þótt stærðarhlutföllin séu eðlilega önnur. Ég vil leyfa mér að leggja til, herra forseti, að málinu verði að lokinni þessari umr. vísað til 2. umr. og hv. iðnn.



Herra forseti. Ég fagna því, að þetta frv. um virkjun Lagarfoss er fram komið og að það hefur nú fengið afgreiðslu í hv. Nd. Í þessu frv. felst heimild til þess að virkja Lagarfoss til raforkuvinnslu í allt að 8 þús. hestafla orkuveri og leggja þaðan aðalorkuveitu að Egilsstaðakauptúni til tengingar þar við veitukerfi Grímsárvirkjunar. Þetta er að sönnu ekki mikil orkuöflun miðað við það sem er til umræðu um framkvæmdir hér á Suðurlandi í virkjunarmálum, en eigi að síður er þetta mjög mikið hagsmunamál fyrir íbúa Austurlands. Það hefur verið alger samstaða á Austurlandi um að óska þess, að Lagarfoss yrði virkjaður. En því er ekki að leyna, að íbúum Austurlands hefur fundizt það taka óeðlilega langan tíma hjá stjórnvöldum að komast að þeirri niðurstöðu, sem nú er fengin í þessu máli, og að sá biðtími, sem orðinn er, sé ótrúlega langur. Það var því að vonum, að því var mjög fagnað, þegar hæstv. núv. orkumálaráðh. tók þá ákvörðun s. l. sumar, að Lagarfoss skyldi virkjaður svo sem þetta frv. mælir nú fyrir um og er staðfesting á. Og ég vil taka það fram, að hæstv. ráðh. á sérstakar þakkir skildar fyrir það að hafa stigið þetta skref. Það er hverju byggðarlagi og hverjum landshluta ákaflega mikils virði, að stefnt sé að sem hagkvæmastri orkuöflun til raforkuvinnslu, því að næg raforka á sæmilega hagstæðu verði er undirstaða þess, að um aukinn iðnað geti orðið að ræða á því svæði, sem á að njóta orkunnar, sem unnin er í því orkuveri, sem í hlut á. Og nú hillir undir það með samþykkt þessa frv., að á Austurlandi skapist skilyrði til þess að auka atvinnurekstur á iðnaðarsviðinu, þegar orka verður fáanleg frá Lagarfossvirkjun. En ég vil vekja athygli á því, að grg. þessa frv. og rökstuðningur fyrir málinu er nær eingöngu bréf frá Rafmagnsveitum ríkisins til rn. Ég vil láta koma fram þá skoðun mína, að Rafmagnsveitur ríkisins, sérstaklega rafmagnsveitustjóri, hafi af sinni hálfu búið málið þannig í hendur hæstv. ráðh., að honum hafi orðið auðveldara en ella að taka þá mikilsverðu ákvörðun, sem hann tók um virkjun Lagarfoss. Þetta tel ég ástæðu til að láta koma fram í umr. um þetta mál. Nú tek ég eftir því, að í hv. Nd. hefur verið gerð nokkur breyting á 4. gr. þessa frv. frá því, sem frv. var, þegar það var lagt fram. Mér er nokkuð kunnugt um aðdraganda þess, að þessi brtt. kom fram, og ég ætla ekki að orðlengja um það. En ég tók eftir, að það kom fram í orðum hæstv. ráðh., þegar hann mælti fyrir þessu máli nú áðan, að hann mundi fyrir sitt leyti vinna að því, að framkvæmdum yrði haldið áfram með fullum hraða af hálfu Rafmagnsveitna ríkisins þrátt fyrir þá breytingu á efni málsins, sem nú er orðin í 4. gr. frv. Og ég vil fyrir mitt leyti leggja sérstaka áherzlu á, að svo verði gert. Þannig verði haldið á málinu af hálfu rn., og ég læt í ljósi ánægju yfir því, að sú skoðun kom fram í framsöguræðu hæstv. ráðh. En í þessu sambandi mætti hugleiða, ef að því kemur, að sú heimild, sem sett er inn í 4. gr. þessa frv., verði notuð, hvaða verkefni verða þá eftir hjá Rafmagnsveitum ríkisins. Út af fyrir sig væri það fróðlegt að heyra álit hæstv. ráðh. á því, hvernig þá verður staða Rafmagnsveitna ríkisins í sambandi við raforkumálin í heild. En ég skal ekki fara lengra út í þetta, og ég ætla ekki að tefja þetta mál með langri ræðu, en vil að síðustu taka undir orð hæstv. ráðh. og þau tilmæli til hv. þd., að þetta mál fái greiða afgreiðslu hér þannig, að það verði lögfest, áður en þm. taka jólahléið.



Herra forseti. Ég skal ekki orðlengja um þetta, en að gefnu tilefni og vegna fsp. til mín um, hvert yrði hlutverk Rafmagnsveitna ríkisins, ef heimildin um þátttöku sveitarfélaganna yrði notuð, þá vil ég segja það, að í mínum huga er það í raun og veru næsta eðlilegt, að heimamenn og sveitarstjórnir geti átt aðild að Rafmagnsveitum ríkisins og það geti orðið samvinna og samstaða á milli þessara aðila og þess vegna sé það verkefni út af fyrir sig - alveg jafnmikilvægt eftir sem áður fyrir Rafmagnsveitur ríkisins. Upphaflega voru rafmagnsvirkjanirnar og rafmagnsveiturnar sveitarstjórnarmál. Ég hef verið því hlynntur að rýmka aðild t. d. að Laxárvirkjun, sem nú hefur verið rætt um, að Húsavík gerist aðili að, en ríkið og Akureyrarbær eru nú sameignaraðilar að, og jafnvel hefði ég ekkert á móti því, þó að fleiri sveitarfélög bættust þar í hópinn. Ég skal ekki orðlengja þetta núna og ekki gefa neinar frekari yfirlýsingar, en láta það koma fram, að ég tel nokkra þörf á því að endurskoða löggjöfina um Rafmagnsveitur ríkisins og Orkustofnun og hefði hug á því, að það yrði gert, án þess að ég sé með nokkra sérstaka gagnrýni á það, sem þar mætti betur fara. En ég hygg, að það sé tímabært og eðlilegt, að við látum framkvæma í samráði við þessar stofnanir endurskoðun á löggjöfinni, sem yrði þá að sjálfsögðu ekki fyrr en á næsta þingi, þegar það kemur saman, ef það vinnst þá tími til þess á því tímabili.



Herra forseti. Frv. til laga um breytingu á tollskrá er enn til meðferðar hjá þessari hv. þd. Að þessu sinni eru breytingarnar tiltölulega óverulegar og bornar fram af hæstv. fjmrh. á þskj. 205, mest til leiðréttingar. Fjhn. hefur haft þetta frv. til yfirvegunar og skilar sameiginlegu áliti á þskj. 254, en leggur jafnframt fram brtt. á þskj. 255 og 261. Það mun óvanalegt, að sameiginlegt nál. sé gefið út um tollskrárbreytingar. Ég vil því þakka fjárhagsnefndarmönnum fyrir, hversu mikla sanngirni þeir hafa sýnt við meðferð málsins í n. Síðast þegar tollskráin var til meðferðar, þá voru, eins og ég sagði, verulegar breytingar gerðar aðallega vegna inngöngu okkar í EFTA. Var ætlunin, að tollabreytingarnar næmu þá 545 millj. kr. til lækkunar. Hér er hins vegar um meiri leiðréttingar að ræða til samræmis og vegna ákveðinna óska, sem fram hafa komið við tollskrárnefnd, og eins vegna óska frá einstaklingum og félagssamtökum, sem fram hafa komið við meðferð málsins í fjhn. Hæstv. fjmrh. skýrði við 1. umr. málsins hinar ýmsu breytingar, sem framkoma á þskj. 205. Fjhn. fékk einnig á sinn fund ráðuneytisstjórann Jón Sigurðsson og Björn Hermannsson fulltrúa til að útskýra frekar ýmis atriði. Í grg. prentaðri með frv. er upplýst, að tollabreytingarnar, sem þar eru ákveðnar, valdi tekjutapi fyrir ríkissjóð, er nemur 26 millj. kr. miðað við innflutning ársins 1969. Brtt. fjhn. er hins vegar áætlað, að kosti um 11 millj. kr. tekjutap fyrir ríkissjóð miðað við 1969. Eru þá ekki metin til fjár heimildarákvæðin við 50. gr. N. hefur sérstaklega haft í huga með sínum aðgerðum að íþyngja ekki íslenzkum iðnaði með breytingum sínum - lækka ekki tolla hjá ýmsum greinum iðnaðar eða fullunnar iðnaðarvörur, nema samtímis komi heimildarákvæði til að endurgreiða efnistollinn í viðkomandi framleiðslu. Þetta á einnig við, þar sem óskir iðnaðarins hafa ekki gengið í sömu átt, eins og oft vill verða. Heimildarákvæði til niðurfellingar tolli á efnisvörum og svokölluðum „komponentum“ hefur einnig verið sett inn, þar sem erfiðleikar hafa verið á því að fá að skipta tollaflokkum, sem gefa ríkissjóði verulegar tekjur. Ég skal nú fara fljótt yfir þær breytingar, sem n. leggur til, að gerðar verði. 28.04, þ. e. vatnsefni og eðalgös: Þar er aðallega um að ræða argongas, sem notað er til suðu í járniðnaði og ekki framleitt hér á landi. Þetta er lítið atriði. 38.19, þ. e. mulinn steinn. Þetta er nýtt efni, sem notað er til vegamerkinga og er fært niður til samræmis við svipaða flokka úr öðru efni. 39.01, þ. e. blöð, þynnur og plötur úr plasti, sem er meira en 0,4 mm að þykkt. Er þetta einnig vegna iðnaðarins - plastiðnaðarins. Áður höfðu þynnri plötur verið færðar niður. Og sama gildir um 39.02, en það er úr einhverri annarri blöndu. 40.07, þ. e. þræðir og snúrur úr toggúmmíi. Þetta er teygja til sokkaframleiðslu. 40.08, þ. e. þéttilistar, og er þetta gert til samræmingar við aðra lista fyrir glugga, sem notaðir eru við glerísetningu. 42.03, þ. e. rafsuðuhanzkar og hlífðarsvuntur, sem ekki er framleitt hér á landi að marki og er með óeðlilega háum tolli. Sama er að segja um 65.06, þ. e. hlífðarhjálma, en Öryggiseftirlit ríkisins hefur nú krafizt þess við margs konar vinnu, að slíkir hjálmar væru notaðir, og farið er að setja slíkt í samninga við stéttarfélögin. Í 68. flokki eru tveir liðir. Það eru aðallega slípisteinar og eru notaðir í rafmagnsverkfæri, sem á er 7% tollur síðan síðast í janúarmánuði, þegar tollskránni var breytt, en þessi tæki í þessi verkfæri voru þá ekki færð til samræmis. 70.14, þ. e. lampar og lampaskermar. Í tollskrárbreytingunni eru þessir lampar og lampaskermar færðir til EFTA-meðferðar - með 65% tolli frá EFTA-löndum, en þessi flokkur, sem er plastflokkur, hafði ekki verið tekinn með, eins og margir liðir um þau efni, sem notuð eru til lampagerðar. 73.27 02, þ. e. girðingarnet, og það er samkv. beiðni Skógræktar ríkisins, sem það er flutt úr 20% í 10% toll. Gaddavír er með 15% tolli og þykir ekki mjög skemmtileg vörn. Þetta ætti að verða til þess, að gaddavírinn félli meira niður og það yrði meira notað af vírneti, sem yrði þá með lægri tolli. 73.40 30, þ. e. grófunnið járn. Hér er aðallega um að ræða textabreytingu, en textinn, eins og hann var, hefur valdið nokkrum misskilningi hjá tollskoðunarmönnum. 74.03, þ. e. suðuvír úr kopar. Allur annar vír er með 7% tolli. Þessi koparvír mun hafa gleymzt, síðast þegar tollinum var breytt. 74.05, þ. e. samkv. ósk framleiðanda. Þetta er efni til að smíða sjálfvirka hluti, og þetta er lítið atriði. Næstu þrír liðir úr 82. flokki eru handverkfæri. Þessir þrír liðir voru líka skildir eftir í fyrri endurskoðun, en alveg nauðsynlegt er að breyta þessu, og er þetta að sjálfsögðu kærkomin jólagjöf frá Alþ. til iðnaðarmanna. 84:11, þ. e. þjöppur. Í tollskránni var því síðast breytt í þjöppur fyrir frystikerfi og þær færðar niður í 7%. Nú eru mjög ákveðnar beiðnir sérstaklega frá iðnrekendum um að lækka toll á öðrum þjöppum, sérstaklega minni loftþjöppum, sem sjálfstýritæki eða loftþrýstitæki, og þá hefur n. miðað hér við minnstu afköst allt að 2 m3 á mínútu. Það er mál, sem er notað fyrir slíkar loftþjöppur. 84.13 0l, þ. e. brennarar fyrir fljótandi eldsneyti. Hér er flokknum skipt og brennarar til iðnaðarnota, þ. e. olíubrennarar, teknir hér út úr 25% tollinum og settir í sérstakan flokk - í 7% toll. Þá er miðað við, að þessir brennarar séu fyrir þunga olíu og ekki til almennrar húsahitunar. 84.62, þ. e. kúlu- og keflaleg, einnig með áföstum festingum eða leguhúsum, sem áður var í 25% tolli, en þetta er flutt inn ýmist samsett eða ósamsett, og það veldur misskilningi, að það sé í tveimur tollflokkum. 85. 17, þ. e. brunavarnarkerfi og þjófavarnarkerfi og hlutir til þeirra tækja. Við eigum víst Íslendingar heimsmet í brunum, og n. þótti það við eiga að örva fremur en letja menn til að setja brunakerfi í a. m. k. verksmiðjubyggingar sínar, eftir því sem hægt væri. Svo kemur hér 90.01. Þetta eru gleraugnagler án umgerða. Það hefur n. fært úr 50% niður í 20%. Þetta atriði kostar ríkissjóð hins vegar 600–700 þús. kr. Hér er ekki um að ræða sjálfa umgerðina, heldur aðeins glerin. Næsti tollflokkur undir lið 90.04 eru hins vegar hlífðar- og öryggisgleraugu, sem notuð eru við iðnað að kröfu Öryggiseftirlits ríkisins. Þá kemur að stilli- og rannsóknartækjum, sem tekin eru út úr flokkunum og flokkunum skipt. Hér ætti ekki að vera verulegur tekjumissir fyrir ríkissjóð, þar sem tekin eru út aðeins brýnustu rannsóknartæki. Þetta var á dagskrá síðast líka, þegar tollskránni var breytt, en þótti þá ekki fært að gera þessar breytingar. Hins vegar hefur n. reynt að skilja hér frá þau nauðsynlegustu rannsóknartæki, sem hún taldi nauðsynlegt að breyta tolli á. Svo kemur hér kafli 92.12. Mjög ákveðnar óskir voru um að lækka tolla af öllum grammófónplötum. Síðast voru plötur með námsefni færðar niður í núll í tolli, og þá var líka lækkaður tollur á plötum með íslenzku efni niður í 30% og erlendu efni niður í 75%. N. gerir það að till. sinni, að nú séu innlendu plöturnar enn færðar niður í 20% toll, en tollur á grammófónplötum með erlendum texta látinn standa óbreyttur. Þá koma hér heimildarákvæði, 2. gr., 4. liður, 50. tölul. Með frv. hæstv. fjmrh. eru eldavélar settar með EFTA-toll 65% í stað 90%. Þetta mun vera samkv. ábendingum, sem hafa komið frá öðrum EFTA-löndum og því ekki hægt að standa á móti því. Þá er hér sett inn í frv. að endurgreiða tolla af slíkum eldavélum, þannig að tollar af efni séu hvergi hærri af slíkri framleiðslu en 25%, en n. hefur talið, að það væri nauðsynlegt að færa þetta niður í 15%. Ákvæði til bráðabirgða í frv. leggur n. til, að sé látið falla niður. Þetta er hreint verðlagsmál, en ekki tollamál, og á því heima annars staðar. Við 50. lið 2. gr. leggur n. til að bætt verði heimild til hæstv. fjmrh. til að endurgreiða toll af rakavarnarefni og þéttilími til framleiðslu á tvöföldu gleri. Þannig er, að við framleiðslu á tvöföldu gleri eru notuð mismunandi efni og sumir framleiðendur nota önnur efni en aðrir fannst of veigamikið að taka allan flokkinn, enda hliðstæð efni framleidd hérlendis, og kom n. sér saman um það að hafa þarna heimildarákvæði fyrir fjmrh. Við 2. gr. 50. lið hefur n. einnig boðið fram brtt. vegna kröfu um hreinlæti í fiskiðnaði og sé fjmrh. samkv. henni heimilt að endurgreiða toll af gólf- og veggflögum. Þetta mál kom til fjh. frá frystihúsunum, en kröfur um aukið hreinlæti á Ameríkumarkaði hafa stórfelldan kostnað í för með sér fyrir frystihúsin. Núverandi tollur af slíkum flísum er 35%, og er ekki lögð fram till. um að breyta þeim tolli, enda er þessi vara mikið notuð til húsbygginga. Hins vegar er ákvæði í þessum lið um það, að fjmrh. verði heimilt eftir ákveðnum reglum að endurgreiða toll í þessu skyni, meðan þessi mikla skipulagsbreyting fer fram hjá frystihúsunum. Við 50. lið 2. gr. er einnig sérstaklega bætt heimild til endurgreiðslu á tolli af sjálfvirkum stilli- og stýribúnaði fyrir skip og vélar. Hér er um mál að ræða, sem mikil áherzla hefur verið lögð á af hálfu Félags ísl. iðnrekenda að vísu ekki í þessu formi, heldur hafa þeir farið fram á lækkun margra tollflokka, sem slíkar vörur heyra undir. N. fannst, að endurgreiðsluformið yrði til mikilla bóta, þar til heildarendurskoðun tollskrár fer fram enda er hér ekki lengur um meiri háttar fjárhagsatriði að ræða. Á þskj. 261 leggur n. fram fimm brtt. við tollskrárfrv. Er hér eingöngu um að ræða svokallaðan hótelborðbúnað og áhöld til hótelrekstrar, enda séu þessar vörur sérstaklega og greinilega merktar. Þessar breytingar eru gerðar skv. mjög ákveðnum óskum frá Félagi veitingahúsaeigenda, enda má segja, að þegar Íslendingar sækjast eftir auknum erlendum ferðamannastraumi til landsins, þá verði löggjafinn einnig að sýna í verki, að veitingastarfsemin sé einhvers metin. Ég vænti þess, að hæstv. þd. hafi nú fengið nokkra innsýn í þær breytingar, sem hér liggja fyrir og fjhn. mælir samhljóða með.



Herra forseti. Ég sé ástæðu til þess að þakka hv. fjhn. fyrir það, hve rösklega hún hefur unnið að þessu máli. Þegar ég lagði það hér fram, þorði ég ekki að ætlast til þess af hv. n., að hún afgreiddi það svo skjótlega, að það gæti orðið að l. fyrir áramót, en hins vegar er það að vísu mjög mikilvægt, að svo geti orðið, og því gleðilegra er það, að hv. n. hefur haft frumkvæði um það að taka málið til svo skjótrar meðferðar, sem raun ber vitni um. Hv. n. flytur hér vissulega allmargar brtt. að tölunni til, og má segja, að eins og hv. form. n. og frsm. gat um kosta þær náttúrlega eitthvað, en ég tel þó, að í þetta hafi eftir atvikum verið farið með fullri hófsemd og það sé einstakt, eins og hv. frsm. sagði, að ná samkomulagi um tollskrárbreytingar, vegna þess að þær eru auðvitað þess eðlis, að það eru alltaf líkur til þess, að það séu margar óskir, sem hv. þm. hafi fram að færa, og ég tel ástæðu til þess að taka undir þakkir hans til hv. n. og allra flokka hér í hv. þd. fyrir það að hafa tekið höndum saman um að afgreiða málið með þessum hætti. Þessar brtt. hafa verið gerðar í samráði við rn. í öllum meginefnum, enda kemur það í ljós, að sumar þeirra snerta einmitt EFTA-breytingar, þannig að það var nauðsynlegt að gera þær. Og það er rétt, sem hv. frsm. sagði, að meginhluti till. að öðru leyti er í samræmi við þær breytingar, sem gerðar voru á tollskránni snemma á þessu ári, þ. e. að létta undir með iðnaðinum, og er í fullu samræmi við tollalagabreytingar, sem þá voru gerðar. Ég vil því þakka þá hófsemd, sem í þessari meðferð n. felst, og jafnframt taka undir það, að mér finnst það eðlilegt og sanngjarnt, þó að það hafi ekki verið gert í upphaflegu frv. rn., sem eingöngu var miðað við nauðsynlegar breytingar vegna EFTA-aðildar, að létta hér undir með gistihúsarekstrinum, því að það má vissulega segja, að þar sé orðið um nokkurs konar útflutningsgrein að ræða í okkar þjóðlífi í vaxandi mæli, sem skilar okkur dýrmætum gjaldeyri, og því er rétt og eðlilegt að ganga til móts við gistihúsin með þessum hætti, úr því að hv. n. hefur fallizt á að gera það með þeim hætti, sem hún leggur til, því að ella hefði það að sjálfsögðu valdið allt of miklum tekjumissi fyrir ríkissjóð. Ég vil til viðbótar geta þess, sem ég raunar gat um í upphafi eða við framsögu í sambandi við fsp., sem kom fram við 1. umr. málsins, að 3. gr. frv. er í rauninni ekki tollskrármál, heldur verðlagsmál, og ég get fullkomlega fallizt á þá skoðun hv. n., að sú gr. falli niður og hún eigi ekki heima í þessu frv. Ég sé ekki ástæðu til, herra forseti, að orðlengja um þetta frekar, en endurtek aðeins þakkir mínar til hv. n. fyrir það, hve vel og skynsamlega hún hefur unnið að afgreiðslu þessa máls.